
A versengés és az önértékelés kapcsolata.

Kutatásomban két vizsgálatban kívántam felderíteni a kapcsolatot a versengés, az implicit és az explicit önértékelés között. A versengést, mint stabil, egyéni jellemzőt egy ötfaktoros kérdőívvel mértem fel (Rózsa, megjelenés alatt). Az explicit önértékelés méréséhez a Rosenberg féle önértékelési kérdőívet, az implicit önértékelés méréséhez pedig a Greenwald által átalakított Implicit Asszociációs Teszt (IAT) önértékelési változatát használtam.
Az első vizsgálatban eredményeim szerint nem mutatkozott kapcsolat a három konstruktum között. A résztvevőket ezután a kétféle önértékelés alapján magas és alacsony csoportokba osztva az expliciten magas, de impliciten alacsony önértékeléssel jellemezhető csoportban a versengés és az implicit önértékelés között magas korrelációt, míg a mindkét feltételben magas önértékelés esetében negatív korrelációt találtam.
A második vizsgálatban társas összehasonlítási helyzetben, előhangolással módosítottam a résztvevők önértékelését. A pozitívan befolyásolt önértékelés esetében erős együttjárás mutatkozott a versengés és önértékelés között. Az átlagnál jobban versengő résztvevők önértékelése szignifikánsan magasabbnak mutatkozott az átlagnál kevésbé versengő résztvevőkénél. A negatívan befolyásolt önértékelés esetében lényegesen enyhébb a korreláció, és nincs számottevő különbség a magasan és alacsonyan versengő résztvevők között.



